
A V I Z

asupra propunerii legislative privind modificarea 
Legii nr.318/2003, legea energiei electrice


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare,  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea  Legii nr.318/2003, legea  energiei electrice, trimisă cu adresa nr. P.l.- x 25 din  5 februarie  2007, înregistrată sub nr.31/74 din  6 februarie  2007. 

Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor este  Cameră  decizională. 

             
În temeiul  prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din  12 februarie  2007.



Membrii Comisiei au examinat iniţiativa legislativă, avizul favorabil al Consiliului Legislativ transmis cu adresa nr.1034 din 25.07.2006, şi punctul de vedere  al  Guvernului,  transmis  cu  adresa nr.2803 din 13.09.2006,  prin care  nu  se susţine  adoptarea  propunerii  legislative. 

În urma dezbaterilor  şi  a opiniilor  exprimate  de  către membrii  Comisiei  s-a constatat  că iniţiativa legislativă supusă  dezbaterii a rămas fără  obiect.  S-a avut  în vedere  faptul că,  ulterior depunerii acestei  iniţiative legislative, Legea nr. 318/2003, a cărei  modificare se solicita, a fost  abrogată  expres prin Legea  nr. 13/2007, publicată  în Monitorul Oficial al  României, Partea  I, nr.51/2007. 
Faţă  de aceste  considerente,  membrii  Comisiei  juridice, de disciplină şi imunităţi, au  hotărât,  cu  majoritate  de voturi, avizarea  negativă  a  iniţiativei  legislative.


În raport de obiectul şi conţinutul său, ce vizează  modificarea  unei   legi  organice, propunerea  legislativă  face parte din categoria legilor  organice.

PREŞEDINTE,                                           SECRETAR,
  Sergiu Andon                                        George BĂEŞU

